
Sense connexió amb el gueto malgrat els satèl·lits

Parlem de desconnexió, no pas de connexió. Perquè, de connexió entre els cinc personatges d'aquesta obra del dramaturg alemany Roland Schimmelpfennig (Göttingen, Alemanya, 1967), no n'hi ha gaire.


Cal advertir els espectadors que «L'esquerda en el món» és una obra complexa, difícil. Ha estat una proposta del Grec'26 que la sala Versus Glòries ha introduït en la seva programació. És una obra difícil sobretot per als intèrprets, que no tenen les manilles i el folre d'un diàleg compartit on aferrar-se i que no es poden desviar en cap moment del seu discurs unipersonal.


No és tan difícil, en canvi, per als espectadors, receptors passius, perquè la reben tal com l'autor els l'ha plantejada: com un text essencialment narratiu, fins al punt que, en algunes escenes, cada personatge que s'adreça, en apartat, a l'auditori ho fa amb les acotacions pròpies de la novel·la: “diu ell...”, “diu ella...”, “li diu a ell...”, “li diu a ella...”.


Hi ha, doncs, una línia de continuïtat entre el discurs original, que per als espectadors és com un work in progress que es va descabdellant amb un registre eminentment literari, amb repeticions, flaixbacs i inserts, en el sentit més de muntador cinematogràfic, i que aquí té la fortuna de comptar amb una excel·lent traducció de l'alemany al català a càrrec del dramaturg Albert Tola i es reajusta amb la direcció de Rodrigo García Olza, els dos fent tàndem creatiu i fundador de la companyia Nigredo.


L'esquerda de l'obra «L'esquerda en el món» és la frontera que hi ha entre els rics i els pobres. Però també és l'esquerda que hi ha entre cadascuna de les dues parelles que protagonitzen l'obra i l'esquerda que hi ha entre els quatre amb el cinquè personatge, la minyona, o només digueu-li Mary (l'actriu Assun Planas), perquè és com si fos de la família, i el cas és que és ella la que obre i tanca la trama escombrant la luxosa vil·la del turó on passa tot i recollint amb la pala tota la quisca que els altres deixen anar perquè no quedi ni rastre amagat sota l'estora.


En Tom (l'actor Philip Rogers) és un industrial, col·leccionista d'art i mecenes, a qui li sobren els diners, tant que els pot llençar al foc amb les targetes de crèdit, si convé —com es veurà en un moment donat de l'obra amb la pluja de bitllets— i que es dedica al negoci futurista dels satèl·lits. Està casat amb la Sue (l'actriu Ann Perelló), molt més jove que ell, que abans, de fet, no era ni rica ni poderosa sinó que havia estat la seva assistenta. La parella viu a la seva vil·la en una vall de vistes esplèndides on no hi ha connexió a la xarxa, ni internet, ni cobertura de cap mena, només la visió idíl·lica d'uns cérvols i una artesanal campaneta de vent que, si sona massa vegades, fins i tot acaba alterant la presumpta pau de la vall.


La Sophia (l'actriu Magdalena Sbert) és una jove artista que aspira a vendre un projecte al mecenes i tot poderós Tom. A la cita de la vil·la, hi havia d'anar ella sola, però hi ha fet cap amb un amic, o potser és el xicot, o potser és un intern de psiquiàtric o potser és un expresidiari o potser no és res de tot això. Es tracta d'en Jared (l'actor Pol Sanuy), un jove que no té ni el nivell artístic ni el nivell intel·lectual de la Sophia, cosa que ella aprofita per deixar clar que quedi en evidència i que acaba fent que el jove també esclati quan s'adona de l'abisme que separa les dues parelles.


Hi ha, doncs, més esquerdes. L'esquerda entre la parella poderosa de Tom i Sue i l'esquerda entre la parella de la precarietat de Sophia i Jared. L'esquerda entre el que anomenen el gueto de la pobresa i el núvol del poder. L'esquerda dels uns contra els altres. L'esquerda de l'atracció frustrada del mecenes Tom per l'artista Sophia i la de l'artista Sophia pel mecenes Tom. I l'esquerda de l'atracció frustrada de la mestressa de la vil·la, la Sue, pel jove Jared, i l'atracció frustrada del jove Jared per la mestressa de la vil·la, la Sue. En el fons, hi ha una única esquerda, que és una esquerda de tots cinc amb tot el món. Per això, “cal una nova perspectiva!», clama insistentment el mecenes Tom.


El dramaturg Roland Schimmelpfennig posa un mirall davant dels espectadors. El món s'ensorra. El capitalisme global es menja la precarietat global. L'ús i abús del consum empastifa els rius i les valls. El projecte artístic de Sophia, que necessita el finançament del ric dels satèl·lits, s'endevina com un riu vermell que baixa ple de residus i escombraries i que esquerda la bellesa de la vall com una riuada de plagues bíbliques egípcies, però no provocades en aquest cas per Déu Tot Poderós (diguem-ne l'industrial Tom) contra el Faraó (diguem-ne l'artista Sophia) perquè té Moisès com a esclau (diguem-ne el jove Jared), sinó provocades per l'ésser humà contemporani amb les conseqüències nefastes que ara s'engloben sota el paraigua màgic del canvi climàtic. 


La bellesa del silenci de la vall de la vil·la del poderós Tom fa endevinar molt aviat que en qualsevol moment pot esclatar l'apocalipsi. I la no relació dels cinc personatges augura una trama d'aquelles pròpies de comèdia d'amics, amb copes de xampany a les mans, que potser acabarà amb un esclat de violència, ni que en aquest cas sigui només violència verbal.


«L'esquerda en el món» és una obra feta de petits fragments textuals, n'hi ha més de cent cinquanta al llarg de la trama, com si un mur de vidre laminat s'hagués esmicolat, una metàfora que la versió de l'obra catalana ha resolt amb un sostre de trossos geomètrics d'alumini platejat que impacten a terra amb violència en caiguda lliure cada vegada que hi ha un canvi d'escena i que tornen al seu espai del sostre gràcies a una politja que acciona la serventa Mary, que és, en el fons, l'encarregada que, enmig del desori entre riquesa i pobresa, posa l'ordre al caos i fa que cada fragment esmicolat torni al seu lloc.
Andreu Sotorra, Clip de Teatre, 18 juliol 2026
Pau als barracons, guerra als palaus

Bernat Puigtobella


Roland Schimmelpfennig no és un desconegut a casa nostra. De fet, és avui el dramaturg alemany més representat al món i ja fa anys que la recepció de la seva obra es desplega a Barcelona, sobretot a través de les sales de proximitat. Perquè Schimmelpfennig és un d’aquells dramaturgs poetes, que componen els seus textos com si es tractés d’una partitura, sense obeir les normes del que hem convingut a anomenar teatre burgès, que sempre ha buscat servir a l’espectador un conflicte amb el qual es pugui identificar al llarg d’una estructura de tres actes.


Som en una altra lliga. L’esquerda en el món és una peça exigent, tant per als actors com per al públic, que no trobarà en aquesta obra un argument fàcil de reproduir, uns personatges amb uns rols definits, ni un arc dramàtic reconeixible, sinó que assistirà a un encontre entre cinc personatges que no s’acaben d’avenir i cauen en una espiral circular sense que puguem treure l’entrellat de la dialèctica ideològica que s’estableix entre ells.


La situació argumental és pot explicar breument i no us faré cap espòiler amb el que diré, perquè se’ns revela tot a les primeres escenes del text i després l’obra va girant sobre si mateixa a força de repeticions i variacions. En Tom, un home que s’ha fet milionari amb el negoci dels satèl·lits, i la seva dona, Sue, conviden la Sophie, una artista que busca finançament per als seus projectes, a passar un cap de setmana a la seva mansió.

Però  la Sophie s’hi presenta amb el Jared, la seva nova parella, que irromprà a la trobada amb una agressivitat inesperada que enrarirà l’ambient. Aquí la insolència del Jared, un jove carregat d’odi de classe, serà contestada amb la insolència del mateix Tom, que farà el gest obscè de cremar els seus diners a  la llar de foc davant d’aquests dos joves artistes àvids de diners. Entre la insolència dels pobres i la dels rics, hi ha el personatge de la Maria, la minyona del Tom i la Sue, que es troba dins i fora del conflicte i que com a testimoni arbitral de la visita ens posarà en context, mentre ens va narrant els fets que presenciem. Perquè a L’esquerda en el món els personatges parlen però també al public, sovint amb frases lacòniques que semblen més aviat acotacions teatrals, com si sortissin d’escena per elevar-se monentàniament per damunt de l’acció de l’obra.


La narració és un ingredient fonamental del teatre rapsòdic de Roland Schimmelpfennig, fins al punt que Sanchis Sinisterra va trobar una expressió feliç per referir-se al teatre de l’alemany: narratúrgia. Com diu molt bé el traductor Albert Tola al pròleg del volum antològic Nou peces que ha publicat Arola, el dramaturg alemany “empra una combinació de diverses estratègies narratives: per una banda, monòlegs en primera persona que s’alternen amb diàlegs; en ells, la tercera persona descriu l’escena emprant l’estil indirecte lliure propi de la novel·la —en la qual la descripció és tan propera al pensament del personatge que es confon amb aquest— per l’altra, el diàleg pur, i també, el que al meu entendre és el recurs més revelador de la peça: l’aplicació de l’estil indirecte lliure a les acotacions, en les quals assistim detalladament al pensament i les emocions del personatge, fins al punt que dubtem si cal posar-les en escena o dir-les en veu alta. Amb tot, aquests recursos o categories formals semblen difuminar els seus contorns en un joc d’estranyament            —Entfremdung—, el qual renova l’herència brechtiana de manera ben particular”.


El terme rapsòdic, que el mateix Schimmelpfennig ha emprat per desmarcar el seu teatre del concepte postdramàtic, ens remet tant a la poesía com al relat. L’autor ha capturat en una única paraula aquesta voluntat d’integrar el registre líric i el narratiu en el text dramàtic. Un recurs essencial que el dramaturg fa servir per cosir aquests ingredients és la repetició, que és la força i alhora el gran perill que ha d’esquivar qualsevol director que s’enfronti a un text de Roland Schimmelpfennig, una mica com passa amb els textos de Jon Fosse. O entres en el seu corrent o t’engoleix i t’hi ofegues. I l’èxit de la posada en escena dependrà en gran manera de l’enunciació del text, que demana una paleta de matisos i de registres molt àmplia.


I és aquí on em sembla que la proposta del director Rodrigo García Oza no acaba de quallar. No sabria dir exactament què falla. Hi ha un punt de sobreactuació que fa encara més feixuc l’excés de subratllat del mateix text. Schimmelpfennig no ho posa fácil, perquè el conflicte no acaba d’esclatar a escena i els personatges ens parlen del gran silenci que es produeix entre els amfitrions i els convidats sense deixar de parlar i de repetir les mateixes frases una i altra vegada.

El director, que ha comptat per a aquesta obra amb cinc actors que ho donen tot (Ann Perelló, Assun Planas, Magdalena Sbert, Philip Rogers i Pol Sanuy), ha sabut caracteritzar bé els personatges, però no acabem de veure com l’acció de l’obra els afecta o els transforma. Potser tampoc ens ho facilita del tot el text. En un dels pocs escrits teòrics que ha publicat (Sí i no, fet a partir de fragments de les seves conferències i que podeu trobar dins el volum Nou(s) realismes(s)? publicat per Angle editorial), Schimmelpfennig escriu: “El personatge, en el fons, no és abolible. Perquè mentre existeixin individus, hi haurà històries i, d’aquesta manera, també caràcters… però no sempre necesspariament “rols”.


Els personatges de L’esquerda en el món fa la impressió que han perdut el rol en un conflicte que no els acaba de revelar. Són figures que ocupen un lloc al món, que tenen un posicionament dins el conflicte ideològic presentat, però en el fons no acaben de tenir un rol dins una acció dramàtica que els permeti revelar-se. Són personatges que es rebel·len, però no s’acaben de revelar perquè no tenen un rol dins un conflicte que se’ns presenta estàtic, atrapat en una espiral que no culmina en una resolució.


És en aquesta falta de resolució que l’obra de Schimmelpfennig no pot escapar del tot l’etiqueta del teatre postdramàtic. I el dia de l’estrena va succeir una cosa força reveladora en aquest sentit. Com passa sovint en les obres en què no hi ha tres actes clarament dibuixats, un espectador va començar a aplaudir abans del final de l’obra. Això va crear una inquietud entre els altres espectadors, que intuïem que la peça s’acostava a la seva fi, però ningú va gosar aplaudir fins que es van apagar del tot els llums. No us explicaré com acaba l’obra, però sí que us puc dir que el desenllaç confirma que L’esquerda en el món és, en la seva circularitat, un peix que es mossega la cua.

Bernat Puigtobella, Núvol, 24 juliol 2026

Bon àpat del millor teatre alemany


Roland Schimmelpfennig és un dels autors alemanys més representats al món i la seva obra ha anat traient el cap entre nosaltres des de l’estrena de La nit àrab (2006) a la Sala Beckett sota la direcció de Toni Casares. El seu teatre defuig les convencions dramàtiques convencionals i, en conseqüència, explora noves formes d’explicar la realitat. Ho fa a través d'un joc de tensions socials i personals dins d’una narrativa hiperfragmentada i repetitiva, que il·lustra molt bé el tarannà accelerat, nerviós, quasi convulsiu de la societat actual.

Tot plegat està arrebossat d’un corrosiu humor. Es tracta sempre d’obres exigents per als intèrprets però també per als espectadors, confrontats a un esdevenir escènic on la informació, escassa però suficient, es barreja admirablement amb un lirisme poètic sovint descarnat on els personatges es sostrauen a la lògica.


Això ens trobem en aquest magnífic L’esquerda en el món, on Roland Schimmelpfennig escenifica el futur negre de la nostra societat evocant la destrucció del medi ambient i la inalterable lluita de classes. Quatre personatges estan congelats en el casalot d’un home ric en una vall meravellosa. El magnat Tom (Philip Rogers) i la seva exsecretària (ara la seva dona) Sue (Ann Perelló) acullen la Sofie (Magdalena Sbert), una artista que busca diners per al seu projecte artístic, que es presenta amb un company tant jove com ignorant, el Jareb (Pol Sanuy).

Tots quatre es troben sota la mirada de qui ho sent tot, de qui ho sap tot, una dona que actua de narradora: la criada Maria (Assun Planas). Entre copa i copa, entre renec i crit, es despleguen quatre arquetips per despullar el món i mostrar-ne el patetisme. Ho fan sense arribar a la violència però sense obviar la humiliació. Parlen de sexe, de dominació, de poder, d'ignorància, de bellesa, de natura i, sobretot, de diners en un còctel explosiu. 


La posada en escena de Rodrigo García Olza sobre la sonora traducció d'Albert Tola destaca en el ritme i la manipulació dels tempos i en la direcció dels quatre entregats intèrprets, tot i que no aprofita l’humor sota terra que nia en l’obra. Malgrat que no l’afavoreixen els reiteratius canvis de llum, estem davant un bon àpat per als amants d’un teatre contemporani realment modern que no ho dona tot mastegat.

Santi Fondevila, ARA, 25 juliol 2026
 PAGE 
1

